S-1883/2021

I Mál þetta, sem dómtekið var 21. mars sl., að lokinni aðalmeðferð, er höfðað af lögreglustjóranum á höfuðborgarsvæðinu með ákæru útgefinni 21. september 2021 á hendur ákærða Á-kk-þgf J-kk-þgf E-kk-þgf, kt. 000000- 0000, [...], fyrir umferðarlagabrot með því að hafa, þriðjudaginn 15. september 2020, ekið bifreiðinni [...]óhæfur til að stjórna henni örugglega vegna áhrifa ávana- og fíkniefna (í blóðsýni mældist tetrahýdrókannabínól 28 ng/ml) um Þúsöld í Reykjavík, við Þjóðhildarstíg, þar sem lögregla hafði afskipti af ákærða. (M. 007- 2020- 53140)

Telst brot þetta varða við 1., sbr. 2. mgr. 50. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. gr. laga nr. 77/2019.

Ákærði, sem flutti mál sitt sjálfur, gerir þá kröfu að hann verði sýknaður af öllum kröfum ákæruvaldsins og sakarkostnaður verði greiddur úr ríkissjóði.

II

Málavextir:

Samkvæmt frumskýrslu lögreglu komu lögreglumenn að bifreiðinni [...] þar sem hún hafði verið stöðvuð á Þúsöld við Þjóðhildarstíg í Reykjavík síðdegis þriðjudaginn 15. september 2020. Ökumaður bifreiðarinnar, ákærði í máli þessu, var handtekinn vegna gruns um akstur undir áhrifum ávana- og fíkniefna. Hann bar merki um fíkniefnaneyslu þar sem hann var þurr í munni og með útvíkkuð sjáöldur. Ákærði neitaði því að vera í neyslu fíkniefna og vildi ekki láta í té þvagsýni. Honum var dregið blóð á lögreglustöð en síðan var hann frjáls ferða sinna. Blóðsýnið var sent til rannsóknar og í því mældist tetrahýdrókannabínól 28 ng/ml. Í niðurstöðu rannsóknarinnar segir að efnið sé í flokki ávana- og fíkniefna, sem óheimil eru á íslensku forráðasvæði. Ökumaðurinn telst því hafa verið óhæfur til þess að stjórna ökutæki örugglega þegar sýnið var tekið.

Lögreglustjóri bauð ákærða að ljúka málinu með greiðslu sektar í ríkissjóð, sæta sviptingu ökuréttar og greiða sakarkostnað. Ákærði hafnaði þeim málalokum og var þá gefin út ákæra í málinu.

III

Framburður ákærða og vitna fyrir dómi:

Ákærði, Á-kk-nf J-kk-nf E-kk-nf, skýrði svo frá að hann hafi verið á bifreiðastæði við veitingastaðinn KFC þegar lögregla hafi haft afskipti af honum. Hann kvaðst hafa verið búinn að leggja bifreiðinni þegar hann hafi tekið inn vökva sem hafi innihaldið tetrahýdrókannabínól og hann hafi verið nýlega búinn að því þegar lögreglan hafi komið. Það hafi liðið um fimm mínútur frá því að hann hafi ekið bifreiðinni [...]og þar til hann hafi tekið vökvann inn. Síðan hafi liðið um 30 mínútur frá því hann tók vökvann inn og þar til honum hafi verið dregið blóð. Ákærði kvaðst ekki hafa verið undir áhrifum fíkniefna þegar hann hafi ekið bifreiðinni umrætt sinn né verið í fíkniefnaneyslu.

Vitnið, lögreglumaður nr. 1835, sagði að lögreglumenn hafi haft afskipti af ákærða þar sem hann hafi beðið í bílaröð við umferðarljós en nafnlaus ábending hafi borist til lögreglu um að ökumaður bifreiðarinnar [...]gæti verið undir áhrifum vímuefna. Ákærði hafi verið á akbrautinni og en ekki á bifreiðastæði þegar höfð hafi verið afskipti af honum. Ákærði hafi ekki neytt fíkniefna eftir að akstri hans hafi lokið en hann hafi borið merki um fíkniefnaneyslu þegar höfð hafi verið afskipti af honum.

Vitnið, lögreglumaður nr. 1834, sagði að ábending hafi borist lögreglu um að ökumaður bifreiðarinnar [...] gæti verið undir áhrifum vímuefna. Lögreglumenn hafi haft afskipti af ákærða þar sem hann hafði stöðvað í bílaröð. Hann hafi borið merki um fíkniefnaneyslu en hann hafi ekki neytt fíkniefna eftir að akstri hans lauk og þar til honum hafi verið dregið blóð.

Vitnið, A-x-nf viðsstjórirannsóknarstofu Háskóla Íslands, staðfesti matsgerð vegna málsins. Vitnið sagði að það magn sem hafi mælst í blóðsýninu, sem hafi verið tekið úr ákærða, væri mikið og hafi haft áhrif á aksturshæfni hans. Einstaklingar með þetta magn í blóði yrðu m. a. sljóir og lengi að bregðast við. Vitnið sagði að í flestum sýnum sem væru rannsökuð vegna tetrahýdrókannabínól væru um 10 ng/ml sem samkvæmt rannsóknum samsvaraði 1,2 o/oo af áfengi.

IV

Niðurstaða:

Samkvæmt frumskýrslu lögreglu komu lögreglumenn að bifreiðinni [...] þar sem hún hafði verið stöðvuð á Þúsöld við Þjóðhildarstíg í Reykjavík. Ökumaður bifreiðarinnar var ákærði og hann bar merki um fíkniefnaneyslu þ. e. hann var þurr í munni og með útvíkkuð sjáöldur. Ákærði var handtekinn vegna gruns um akstur undir áhrifum ávana-og fíkniefna. Í blóðsýni sem var tekið úr ákærða reyndist vera tetrahýdrókannabínol 28 ng/ml.

Ákærði neitar sök og kveðst hafa tekið inn vökva, sem hafi innihaldið tetrahýdrókannabínól á bifreiðastæði við veitingastaðinn KFC, eftir að akstri hans hafi lokið. Það er ekki í samræmi við framburð lögreglumanna sem höfðu afskipti af ákærða en þeir hafa báðir borið að ákærði hafi verið á akbraut og beðið á umferðarljósum þegar afskipti hafi verið höfð af honum. Hvað þetta varðar þykir ekki hægt að byggja á framburði ákærða þegar komist verðurað niðurstöðu í málinu.

Samkvæmt framburði beggja lögreglumanna, sem höfðu afskipti af ákærða í umrætt sinn, var hann einn í bifreiðinni [...] á akbraut í bílaröð við umferðarljós þegar lögreglumennirnir komu að honum. Lögreglumennirnir fullyrtu einnig að ákærði hafi ekki neytt fíkniefna eftir að þeir komu að honum og þar til honum var dregið blóð. Í blóðsýni, sem dregið var úr ákærða, eftir að akstri hans lauk mældist tetrahýdrókannabínól 28 ng/ml.

Ekkert er fram komið í málinu sem bendir til þess að ákærði hafi neytt fíkniefna eftir að akstri hans lauk þegar lögregla hafði afskipti af honum og er það í samræmi við rannsóknargögn málsins. Með vísan til þess og ofanritaðs telst hafið yfir skynsamlegan vafa og þar með sannað að ákærði hafi neytt fíkniefna áður en hann ók bifreiðinni [...]og verið undir áhrifum þeirra við aksturinn umrætt sinn. Með því hefur ákærði gerst brotlegur við 1., sbr. 2. mgr. 50. gr. umferðarlaga nr. 77/2019 og unnið sér til refsingar samkvæmt 1. mgr. 95. gr. laganna.

Samkvæmt sakavottorði ákærða var hann dæmdur í sex mánaða skilorðsbundið fangelsi í maí 2011 fyrir hlutdeild í ráni. Í ágúst 2012 var ákærði dæmdur til sektargreiðslu og sviptur ökurétti í 12 mánuði m. a. fyrir fíkniefnaakstur og brot gegn lögum um ávana- og fíkniefni. Í nóvember 2012 og í apríl 2013 gekkst ákærði undir sektargreiðslu fyrir fíkniefna- og vopnalagabrot. Í október 2014 var ákærði dæmdur í tveggja mánaða skilorðsbundið fangelsi og sviptur ökurétti í þrjú ár fyrir fíkniefnaakstur og fíkniefnalagabrot. Í maí 2016 gekkst ákærði tvívegir undir sektargreiðslur fyrir akstur sviptur ökurétti og í mars 2017 gekkst hann einnig undir sektargreiðslu fyrir akstur sviptur ökurétti. Í mars 2019 var ákærði dæmdur í 45 daga skilorðsbundið fangelsi fyrir fíkniefnalagabrot. Loks var ákærði dæmdur 1. mars 2021 í fjögurra mánaða skilorðsbundið fangelsi fyrir fíkniefnalagabrot og þá var skilorðsdómurinn frá mars 2019 dæmdur með.

Brot það sem ákærði hefur nú verið sakfelldur fyrir er framið áður en hann hlaut skilorðsbundinn fangelsisdóm 1. mars 2021. Er því um hegningarauka að ræða og ber að ákvarða refsingu ákærða með hliðsjón af 78. gr. almennra hegningarlaga nr. 19/1940. Með vísan til þess þykir refsing ákærða hæfilega ákveðin sekt í ríkssjóð að fjárhæð 200.000 krónur. Greiðist sektin ekki innan fjögurra vikna frá birtingu dóms þessa að telja skal ákærði sæta fangelsi í 14 daga.

Ákærði er sviptur ökurétti í 18 mánuði frá birtingu dóms þessa að telja, sbr. 101. gr. umferðarlaga nr. 77/2019.

Ákærði greiði sakarkostnað 107.080 krónur.

I-kk-nf T-kk-nf héraðsdómari kveður upp dóm þennan. Dómari fékk málinu úthlutað 21. desember 2021 en hafði engin afskipti af því fyrir þann tíma.

Dómsorð:

Ákærði, Á-kk-nf J-kk-nf E-kk-nf, greiði 200.000 króna sekt í ríkissjóð en greiðist sektin ekki innan fjögurra vikna frá birtingu dóms þessa að telja skal ákærði sæta fangelsi í 14 daga.

Ákærði er sviptur ökurétti í 18 mánuði frá birtingu dóms þessa að telja.

Ákærði greiði sakarkostnað 107.080 krónur.

I-kk-nf T-kk-nf